سید وصی اللہ بختیاری

سید وصی اللہ بختیاری ، عمری علمی خانوادے سے تعلق رکھتے ہیں آپ کے دادا مولانا سید صبغۃ اللہ بختیاری جامعہ دارالسلام عمرآباد میں استاد تھے ،شاعری بھی کرتے تھے، وفا ان کا تخلص تھا۔ اورابو الاعلیٰ مودودی کے رفقا میں سے تھے۔ آپ کے والد ضیا بختیاری عالم دین ہیں اور استاد کی حیثیت سے خدمات انجام دے رہے ہیں۔ آپ بھی رائچوٹی ڈگری کالج میں بحیثیت صدر شعبۂ اردو برسرروزگار ہیں۔آپ اردو کے صاحب طرز ادیبوں میں شمار ہوتے ہیں۔ نثرنگاری کے ساتھ ساتھ آپ نے شاعری میں بھی طبع آزمائی کی ہے۔جناب ظہیردانش عمری نے آپ کا تعارف کرواتے ہوئے لکھا ہے 
چند سال پہلے کی بات ہے جب میں جامعہ دارالسلام عمرآباد کا باقاعدہ طالب علم ہواکرتا تھا۔ غالباًساتویں یاآٹھویں جماعت میں جب میں زیرتعلیم تھا تب وصی اللہ بختیاری سے ملاقات ہوئی تھی۔ اس کے بعد یہ ملاقات دوستی میں بدل گئی جب بھی موصو ف جامعہ تشریف لاتے مجھ سے ضرورملاقات کرتے اپنی علمی وادبی معلومات سے فائد ہ پہنچاتے ۔
طالب علمی کے دورمیں آپ تنویر کے نائب مدیر رہ چکے ہیں۔ اپنے زمانے میں آ پ نے تنویرکا’’علامہ اقبالؔ نمبر ‘‘شائع کیاتھا جونہایت ضخیم اورمعیاری تھا۔ اس میں ادب کی بڑی بڑی شخصیات کے پیغامات بھی شائع کیے گئے تھے۔ جب میں نے اس کا مطالعہ کیاتویہ دیکھ کر حیران رہ گیاکہ موصوف نے اس کے لیے تقریباً چھ(6) ضخیم مضامین لکھے ہیں جو علامہ اقبالؔ کی شخصیت کے مختلف پہلوؤں کا احاطہ کرتے ہیں ۔
آپ جس خانوادے سے تعلق رکھتے ہیں اس کی شہرت میں نے بہت سنی ہے۔ آپ کے دادا حضرت مولاناسید شاہ صبغۃ اللہ بختیاری‘ جامعہ دارالسلام، عمرآباد میں استاذِ تفسیرہواکرتے تھے۔ رائچوٹی میں آپ نے عوام الناس کی اصلاح و تربیت کے لیے ایک خانقاہ بھی قائم فرمائی تھی۔ اس دورمیں رائچوٹی میں دین کا نام تک لینے والاکوئی نہ تھا۔ بدعات و خرافات میں عوام ڈوبے ہوئے تھے۔ میں نے حضرت موصوف کو نہیں دیکھا، لیکن آپ کے اوصاف حمیدہ کے بارے میں اپنے اساتذہ سے بہت کچھ سناہے۔ بالخصوص میرے مربی ورہنما مولانا حبیب الرحمن اعظمی عمری نے متعدد مرتبہ آپ کا تذکرہ فرمایاہے۔ رائچوٹی میں آج بھی آپ کے نام سے ایک چوک بختیاری چوک قائم ہے۔ اردومیں لکھی ہوئی ایک چھوٹی سی تختی کا مشاہدہ ہماری بات کے ثبوت کے لیے کیاجاسکتا ہے۔
ڈاکٹرصاحب موصوف میں اپنے داداصاحب کی بہت سی خوبیاں موجودہیں۔گفتگوکرنے کاجوانداز اللہ تعالی نے آپ کو ودیعت فرمایاہے اس کی مثال نہیں۔ جوشخص ایک مرتبہ آپ سے گفتگوکرلیتاہے وہ آپ کااسیرہوجاتاہے۔ آپ کی زبان سے میں نے کبھی بھی ناشائستہ اورگندے الفاظ نہیں سنے حالانکہ میں نے کئی بارآپ کی معیت میں سفرکیا۔ کئی گھنٹے آ پ کی معیت میں گزارے۔ آپ کا مخاطب (خواہ وہ کسی بھی سطح کا ہو)کی رائے کا احترام کرتے ہیں اوراپنی رائے بھی پیش کرتے ہیں۔ اس تمام اوصاف حمید ہ کے ساتھ ساتھ آپ میں ایک برائی یہ ہے کہ آپ وعدہ پورانہیں کرتے۔

تصابیف 

 ٌٌ مقالات بختیاری

 ادراک و استدراک

 ڈاکٹر ساغرجیدی کی دوہاگوئی

 نظرنظر کے چراغ

 علامہ سید سلیمان ندوی کی شاعری

تحقیق
آپ نے ندوۃ العلما کے ممتاز فارغین اور ان کی ادبی خدمات کے عنوان سے پی ایچ ڈی کا مقالہ تحریر کیاہے جو حوالے کے طور پر پیش کیاجاتاہے۔

اہل علم کی نظر میں

مولانا سید محمد رابع حسنی ندوی،ناظم دار العلوم ندوۃ العلماء ،لکھنؤ 
مقالہ نگار(ڈاکٹر سید وصی اللہ بختیاری عمری) نے پچاس سے زائد مراجع و مصادر اور سو سے زائد مقالات سے استفادہ کیاہے۔ اورجگہ جگہ اپنی رائے کا اظہار کیاہے۔ جس سے ان کے ادبی ذوق کا اندازہ ہوتا ہے۔

پروفیسر سید سجاد حسین ،صدرشعبۂ عربی ،فارسی واردو ،مدراس یونیورسٹی،چینائی 
عزیزی سید وصی اللہ بختیاری عمری قاسمی بنیادی طور پرعربی مدرسہ کے فارغ ہیں۔ بادی النظر آپ کا حلیہ سے یہ محسوس ہوگا کہ آپ ایک مولوی طرز کے نوجوان ہیں،شروع شروع میں میر ا بھی یہی تاثر تھاجب وہ اپنے والد محترم جناب سید محمد اللہ ضیاء بختیاری کے ہمراہ مدراس یونیورسٹی کے شعبۂ اردو میں پی ایچ ڈی کرنے کی غرض سے چلے آئے تھے داخلہ کی شرائط کے مطابق جب میں نے کا تحریری امتحان لیاتو مجھے ان کے پرچے میں مطالعہ کی گہرائی ،علمی وتحقیقی انداز نظر اورادبی صلاحیتوں کا مظاہرہ ہر ہر سطر سے ہونے لگا۔ ماشاء اللہ علم و ادب کا مطالعہ جاری ہے۔ نایاب کتابوں پر رسائی اورموضوع کا بغائر مطالعہ ان کی فطرت ثانیہ بن چکا ہے۔

ڈاکٹر قاضی حبیب احمد ،شعبۂ عربی ،فارسی واردو ،مدراس یونیورسٹی،چینائی 
ڈاکٹر سید وصی اللہ بختیاری جو خود بھی بہت اچھے شاعراورعروض و بلاغت کے علم سے واقف ہیں مولانا ندوی کے کلام کے انتخاب میں اور اس کلام کے تبصرہ میں اپنی نقدونظر کی پوری صلاحیتوں کا استعمال کیاہے اورا س کتاب کو وزن و قار عطا کیاہے۔

حوالہ جات 

جماعت اسلامی